
Līgums 
Bezpilota gaisa kuģu un ar to vadību saistītās programmatūras iegāde Rīgas valstspilsētas pašvaldības policijas vajadzībām

Līguma parakstīšanas datums ir pēdējā pievienotā droša elektroniskā paraksta laika zīmoga datums, Rīgā


[bookmark: _Hlk175301596] Rīgas valstspilsētas pašvaldības aģentūra “Rīgas digitālā aģentūra”, tās […] personā, kurš rīkojas saskaņā ar […] (turpmāk – Pasūtītājs), no vienas puses un 
SIA “METRUM”,  vienotais reģistrācijas numurs: 40003388748, juridiskā adrese: Ģertrūdes iela 47-3, Rīga, LV-1011, kuru pamatojoties uz […], (turpmāk – Piegādātājs), no otra puses,
(turpmāk kopā – Puses, katrs atsevišķi – Puse), 
ievērojot atklāta konkursa “Bezpilota gaisa kuģu un ar to vadību saistītās programmatūras iegāde Rīgas valstspilsētas pašvaldības policijas vajadzībām” (identifikācijas Nr. CAIP 2025/02) rezultātus, noslēdz šādu līgumu (turpmāk – Līgums):
1. LĪGUMA PRIEKŠMETS
1.1. Pasūtītājs pērk, bet Piegādātājs pārdod un piegādā  bezpilota gaisa kuģu sistēmu (turpmāk – BGKS), kas ietver bezpilota gaisa kuģus (turpmāk – BGK), bezpilota gaisa kuģa vadības programmatūras (turpmāk – Programmatūra) licences un dokstacijas (viss kopā turpmāk – Prece), nodrošina tās garantiju, apkopi, Programmatūras uzturēšanu un sniedz remonta pakalpojumu (turpmāk – Pakalpojums) atbilstoši Līguma 1.pielikumam “Tehniskā specifikācija/tehniskais piedāvājums” (turpmāk – Tehniskā specifikācija), un Līguma 2.pielikumam “Finanšu piedāvājums” (turpmāk – Finanšu piedāvājums) noteiktajām prasībām.
1.2. Piegādātājs pārdod un piegādā Preces un sniedz Pakalpojumu saskaņā ar Latvijas Republikā spēkā esošiem normatīvajiem aktiem.
1.3. Pasūtītājs Preces un Pakalpojumu pasūta pēc nepieciešamības un atbilstoši savām vajadzībām. Pasūtītājam nav pienākums Līguma darbības laikā iegādāties Preci vai Pakalpojumu no visām Tehniskā specifikācija norādītajām pozīcijām. 
1.4. Līguma darbības laikā, saskaņojot ar Pasūtītāju, Piegādātājs ir tiesīgs aizstāt un papildināt Preci ar citu Preci, kura pilnībā atbilst vai ir labāka par Tehniskās specifikācijas noteikto, iepriekš iesniedzot Pasūtītājam piedāvātās tehnikas ražotāja izdotus tehniskos aprakstus un dokumentāciju, ar kuru tiek pierādīta piedāvāto iekārtu tehnisko parametru atbilstība Tehniskās specifikāciju prasībām attiecībā uz katru no tehniskās specifikācijas punktiem.
1.5. Līguma izpilde tiek finansēta no Connecting Europe Facility Digital programme (CEF Digital) programmas projekta “5G sistēmu attīstība dzīvību un sabiedrības veselības aizsardzībai Rīgā – 5G4LIVES” (Granta Nr. 101133716; APS1609) un Pasūtītāja budžeta.

2. LĪGUMA SPĒKĀ ESAMĪBA
2.1. Līgums stājas spēkā no abpusējas parakstīšanas brīža un ir noslēgts līdz 2026. gada 31. decembrim, ar noteikumu, ka Līguma darbības termiņu, ne vēlāk, kā vienu mēnesi pirms Līguma beigu termiņa par to noslēdzot vienošanos, var pārjaunot uz vienu gadu, ja Pasūtītājam ir pieejami budžeta līdzekļi Līguma izpildei. Maksimālais pārjaunojumu skaits ir 3 (trīs) pārjaunojumi, bet ne vairāk, kā līdz 4 (četriem) gadiem, skaitot no Līguma noslēgšanas dienas.  
2.2. Līgumu izpilda termiņos, kas ir noteikti Tehniskās specifikācijas 4. sadaļā PIEG-3 punktā. 
3. LĪGUMA SUMMA UN NORĒĶINU KĀRTĪBA
3.1. [bookmark: _Hlk124266718]Līguma kopējā summa ir 450 000 euro (četri simti piecdesmit tūkstoši euro un 00 centi), bez pievienotās vērtības nodokļa (turpmāk – PVN). Papildu Finanšu piedāvājumā noteiktai cenai Pasūtītājs maksā PVN Latvijas Republikas spēkā esošajos normatīvajos aktos noteiktajā apmērā.
3.2. [bookmark: _Hlk124266748]Pasūtītājam nav pienākums un Piegādātājs nevar prasīt vai paļauties, ka Līguma izpildes ietvaros tiks izlietota visa norādītā Līguma kopējā summa, tajā skaitā – veikta Līguma darbības pārjaunošana.
3.3. Piegādātāja noteiktā cena Precei un Pakalpojumam, kas ir norādīta attiecīgā Piegādātāja Finanšu piedāvājumā, nevar tikt paaugstināta Līguma darbības laikā. Finanšu piedāvājumā ir noteikta Piegādātajam maksimālā pieļaujamā cena Precei un Pakalpojumam. Piegādātājs nevar piegādāt Preci vai Pakalpojumu, kas pārsniedz Finanšu piedāvājumā noteikto cenu, izņemot Līguma 11.3. punktā noteiktajos gadījumos.  Ja ir nepieciešamas rezerves daļas, kas nav norādītas Finanšu piedāvājumā, bet ir nepieciešamas Preces remontam, Piegādātājs iesniedz apliecinājumu par rezerves daļas vidējo tirgus cenu. Pasūtītājs veic samaksu, ievērojot rezerves daļas vidējo tirgus cenu un remontam nepieciešamo laiku. 
3.4. Apmaksa tiek veikta par kvalitatīvi veiktu un Līgumam atbilstošu Preces piegādi vai Pakalpojumu.
3.5. [bookmark: _Hlk124266951]Preces un Pakalpojuma cenā ir ietvertas visas izmaksas, kas saistītas ar Preces vai Pakalpojuma vērtību, piegādi, tehniskas, programmatūras, darbaspēka un transporta izdevumiem, garantijas nodrošināšanu, nodokļiem (izņemot PVN), nodevām, nepieciešamo atļauju iegūšanu no trešajām personām un visas citas ar Preces piegādes savlaicīgu un kvalitatīvu izpildi saistītās izmaksas. 
3.6. Katra Puse sedz savas izmaksas, nodevas, komisijas maksas un izdevumus, kas radušies saistībā ar jebkuru līdzekļu pārskaitīšanu otrai Pusei saskaņā ar Līgumu.
3.7. Pasūtītājs samaksu par Preci vai Pakalpojumiem veic 21 (divdesmit vienas) dienu laikā pēc pieņemšanas-nodošanas akta (turpmāk – Akts) abpusējas parakstīšanas un rēķina saņemšanas dienas. 
3.8. Piegādātājs sagatavo grāmatvedības attaisnojuma dokumentus elektroniskā formātā (turpmāk - elektronisks rēķins), atbilstoši Rīgas valstspilsētas pašvaldības portālā www.eriga.lv, sadaļā “Rēķinu iesniegšana”, sadaļā “Rēķinu iesniegšana” norādītajai informācijai par elektroniskā rēķina formātu.
3.9. Rēķina formāts un iesniegšanas kārtība:
3.9.1. elektroniskos rēķinus apmaksai Piegādātājs iesniedz Pasūtītājam, izvēloties  vienu no šādiem rēķina piegādes kanāliem:
3.9.1.1. izveido programmatūru drošai datu apmaiņai starp Piegādātāja norēķinu sistēmu un pašvaldības vienoto informācijas sistēmu;
3.9.1.2. augšupielādē rēķinu failus portālā www.eriga.lv, atbilstoši portālā www.eriga.lv, sadaļā “Rēķinu iesniegšana” norādītajai informācijai par elektroniskā rēķina formātu;
3.9.1.3. izmanto Web formas portālā www.eriga.lv, sadaļā “Rēķinu iesniegšana” manuālai rēķinu ievadei.
3.10. Līgumā noteiktā kārtībā iesniegts elektronisks rēķins nodrošina Pusēm elektroniskā rēķina izcelsmes autentiskumu un satura integritāti;
3.11. Piegādātājam ir pienākums pašvaldības portālā www.eriga.lv sekot līdzi iesniegtā elektroniskā rēķina apstrādes statusam;
3.12. Ja Piegādātājs ir iesniedzis nepareizi aizpildītu, Līguma nosacījumiem neatbilstošu elektronisko rēķinu, Pasūtītājs šādu rēķinu apmaksai nepieņem un neakceptē. Piegādātājam ir pienākums iesniegt atkārtoti pareizi un Līguma nosacījumiem atbilstoši aizpildītu elektronisko rēķinu. Šādā situācijā, elektroniskā rēķina apmaksas termiņu skaita no dienas, kad Piegādātājs ir iesniedzis atkārtoto elektronisko rēķinu.
3.13. Maksājums ir izdarīts brīdī, kad Pasūtītājs ir veicis maksājumu no sava bankas konta uz Piegādātāja Līgumā norādīto bankas kontu.
3.14. Sagatavojot rēķinus, Piegādātājs kā saņēmēju norāda Rīgas valstspilsētas pašvaldību (rekvizīti: adrese – […]), savukārt kā Pasūtītāju norāda Rīgas valstspilsētas pašvaldības iestādi (rekvizīti: Rīgas valstspilsētas pašvaldības aģentūra “Rīgas digitālā aģentūra”, adrese […]) un Pasūtītāja Līguma reģistrācijas numuru un atsauci, ka darbi tiek īstenoti CEF Digital programmas projekta “5G sistēmu attīstība dzīvību un sabiedrības veselības aizsardzībai Rīgā – 5G4LIVES” (Granta Nr. […]) ietvaros.
3.15. Pasūtītājs apmaksā Piegādātāja iesniegto rēķinu. Pasūtītājam ir tiesības ieturēt Piegādātājam piemērotos līgumsodus no Piegādātāja izmaksājamām summām.
4. LĪGUMA IZPILDES NOTEIKUMI
4.1. Pasūtītāja pilnvarotā persona pasūta Preci un Piegādātājs bez maksas piegādā to Pasūtītājam saskaņā ar Tehnisko specifikāciju.
4.2. Pasūtītājs pasūta BGK apkopes pakalpojumu ar rakstveida paziņojumu, norādot paziņojumā BGK ekspluatācijas sākuma datumu. Piegādātājs veic Pakalpojumu saskaņā ar Tehniskajā piedāvājumā iekļauto apkopes plānu.
4.3. Programmatūras uzturēšanas pakalpojumu Piegādātājs uzsāk sniegt pēc garantijas termiņa beigām, atbilstoši tehniskās specifikācijas prasībām.
4.4. Preces piegādei  ir noteikti šādi starptermiņi:
4.4.1. 6 (sešu) mēnešu laikā no Līguma noslēgšanas brīža  – viena BGK, pagaidu dokstacijas uzstādīšana testēšanas vajadzībām un programmatūras piegāde testēšanas vajadzībām (programmatūras izstrāde 80 (astoņdesmit) procenti); 
4.4.2. 12 (divpadsmit) mēnešu laikā no līguma noslēgšanas brīža – visu BGK, dokstaciju piegāde un uzstādīšana, pilna (100 (simts) procenti) programmatūras izstrāde, piegāde un uzstādīšana;
4.4.3. un citi termiņi, kas noteikti Tehniskajā specifikācijā (PIEG-3). 
4.5. Piegādātājs piegādā Preci Pasūtītāja norādītā vietā, Rīgā. 
4.6. Pēc Līguma 4.4.1.punktā norādītās Preces piegādes un demonstrācijas veikšanas Pušu pilnvarotās personas paraksta Aktu, kas ir pamats rēķina sagatavošanai par vienu BGK un programmatūras pielāgošanu un uzstādīšanu maksu un programmatūras 1 (viena) gada uzturēšanu.
4.7. Pēc Līguma 4.4.2. punktā norādītās Preces piegādes Pušu pilnvarotās personas paraksta Aktu, kas ir pamats rēķina sagatavošanai. 
4.8. Piegādātājs iesniedz Aktu portālā www.eriga.lv sadaļā “Rēķinu iesniegšana” atbilstoši tur norādītajai informācijai, piesaistot Pasūtītāja Līguma reģistrācijas numuru.
4.9.  Līdz Preces nodošanai Pasūtītājam visus ar Preces kvalitāti, tās pasliktināšanos un ar bojāeju saistītos riskus uzņemas Piegādātājs.
4.10. Piegādātājam ir pienākums demonstrēt Preci un piedalīties Preces testēšanā. Ja plānotajā termiņā Preces testēšana nav iespējama no Piegādātāja neatkarīgu iemeslu dēļ (tajā skaitā, bet ne tikai - neatbilstoši meteoroloģiskie apstākļi, neiespējamība izpildīt visus testēšanas nosacījumus), testēšana tiek pārcelta uz Pušu saskaņotu datumu. Laiks, par kādu pārcelta testēšana, netiek ieskaitīts Piegādātāja saistību izpildes laikā.   Ja testēšanas laikā tiek atklātas Preces neatbilstības Tehniskās specifikācijas prasībām, Piegādātājam ir pienākums novērst trūkumus un organizēt atkārtotu Preces testēšanu. 
4.11. Pasūtītāja pilnvarotā persona, konstatējot saņemtās Preces vai sniegtā Pakalpojuma neatbilstību spēkā esošajiem normatīvajiem aktiem vai šajā Līgumā noteiktajām prasībām (kvalitātes, kvantitātes u.c. neatbilstības), nosūta Piegādātāja pilnvarotajai personai pretenziju.
4.12. Piegādātājs novērš piegādātās Preces vai sniegtā Pakalpojuma trūkumus ne ilgāk kā 10 (desmit) darba dienu laikā no Pasūtītāja pretenzijas saņemšanas brīža un piegādā Pasūtītājam atbilstošu Preci vai sniedz atbilstošu Pakalpojumu. Piegādātājs un Pasūtītājs var vienoties par citu trūkumu novēršanas termiņu.
4.13. Preces kvalitātes trūkumu gadījumā to novēršana ir nekvalitatīvās Preces nomaiņa pret citu līdzvērtīgu, bet kvalitatīvu Preci vai Preces darbspējas atjaunošana pilnā apjomā.
4.14. Par Preces apkopi Puses ne vēlāk, kā līdz nākamā mēneša nākamajam datumam paraksta Aktu, kurā norāda iepriekšējā mēnesī veiktos uzturēšanas darbus un to izmaksas, atbilstoši Piegādātāja finanšu piedāvājumam.
4.15. Programmatūras uzturēšanas gada maksu vai līdz Līguma beigu termiņam, ja tas ir mazāks par gadu, Pasūtītājs apmaksā pēc Piegādātāja rēķina saņemšanas. 
4.16. Preces remonta darbi tiek pasūtīti gadījumā, ja uz Preces darbspējas zudumu neattiecas garantijas saistības (tajā skaitā, mehāniski bojājumi, sālsūdens ietekme). Preces remonts tiek apmaksāts saskaņā ar Piegādātāja piestādītu rēķinu, atbilstoši izmantotajām rezerves daļām un remontam patērētajam laikam. 
5. PREČU GARANTIJAS
5.1. Visai piegādātajai Precei ir Tehniskajā specifikācijā norādītās garantijas, kas nav mazākas par 24 (divdesmit četriem) mēnešiem. Garantijas laiku sāk skaitīt ar brīdi, kad abas Puses ir parakstījušas Aktu par Preces pieņemšanu. 
5.2. Ja garantijas termiņa laikā Pasūtītājs konstatē, ka Prece nesaglabā pienācīgu kvalitāti un to lietošanas īpašības (turpmāk – Defekti), tad Pasūtītājs rakstiski  paziņo to Piegādātājam.
5.3. Ja Preču garantijas laikā atklājas Preču bojājumi, kas nav radušies Preču nepareizas lietošanas rezultātā, Pasūtītāja pilnvarotā persona sagatavo pretenziju un elektroniski nosūta Piegādātāja pilnvarotajai personai.
5.4. Piegādātāja pienākums ir 10 (desmit) darba dienu laikā no Līguma 5.3. punktā minētās pretenzijas nosūtīšanas dienas, par saviem līdzekļiem novērst Preču bojājumus, nepieciešamības gadījumā, tās apmainot pret līdzvērtīgām vai augstākas kvalitātes vai tehniskā līmeņa Precēm. Uz Preces bojājuma novēršanas laiku, pēc Pasūtītāja pieprasījuma, Piegādātājs nodrošina atbilstošu maiņas iekārtu. 
5.5. Piegādātājam nav pienākums apmainīt Preci, kurai konstatēti Defekti, kas radušies tāpēc, ka Pasūtītājs nav ievērojis Piegādātāja iesniegto Preces lietošanas instrukciju un uzglabāšanas noteikumus 
5.6. Ja Defekti konstatēti līdz Preču samaksas dienai, Pasūtītājs nodod Preci Piegādātājam atpakaļ to saņemšanas vietā un tiek noformēts jauna preču pavadzīme–rēķins, kurā tiek norādīta tikai attiecīgā Prece. Preces apmaksas termiņš tiek skaitīts no pavadzīmes-rēķina parakstīšanas dienas. 
5.7. Garantijas saistības ir spēkā ar nosacījumiem, ja Pasūtītājs ievēro Preču ekspluatācijas noteikumus.

6. PUŠU TIESĪBAS UN PIENĀKUMI
6.1. Pasūtītāja tiesības:
6.1.1. neparakstīt Aktu, ja Prece vai Pakalpojums nav atbilstošs Līgumam vai Pasūtītāja pasūtījumam;
6.1.2. pieprasīt, lai Piegādātājs novērš Pasūtītāja konstatētās nepilnības par saviem līdzekļiem un Pasūtītāja noteiktajos termiņos.
6.2. Pasūtītāja pienākumi:
6.2.1. veikt maksājumu par Preci Līguma noteiktajā termiņā un apmērā;
6.2.2. pieņemt Preci un Pakalpojumu, kas atbilst pasūtījumam un Līgumam.
6.3. Piegādātāja tiesības:
6.3.1. saņemt samaksu par piegādāto Preci un sniegto Pakalpojumu saskaņā ar Līgumu un Pasūtītāja pasūtījumu;
6.3.2. saņemt no Pasūtītāja nepieciešamo informāciju Līguma izpildē.
6.4. Piegādātāja pienākumi:
6.4.1. novērst Preces vai Pasūtījuma neatbilstību Pasūtītāja pasūtījumam;
6.4.2. garantēt piegādātās Preces vai sniegtā Pakalpojuma atbilstību Līguma, pasūtījuma prasībām, garantēt Pakalpojuma un Preces kvalitāti un garantijas nodrošināšanu no Preces pieņemšanas brīža;
6.4.3. savlaicīgi informēt Pasūtītāju par Līguma izpildes gaitu un par iespējamiem vai paredzamiem kavējumiem Līguma izpildē;
6.4.4. nodot Līguma izpildi apakšuzņēmējiem tikai saskaņojot ar Pasūtītāju. Piegādātājs atbild par apakšuzņēmēju sniegto pakalpojumu;
6.4.5. nodrošināt, ka Līgumu izpildē piedalīsies Piegādātāja vadošie speciālisti, kuri norādīti Līguma 3.pielikumā.
6.4.6. pēc Pasūtītāja pieprasījuma vai pēc valsts drošības iestādes norādījuma ne vēlāk, kā 30 (trīsdesmit) dienu laikā nomainīt jebkuru Līgumu izpildē iesaistīto darbinieku. Ja nomaināms vadošais speciālists, kurš norādīts Līguma 3.pielikumā, speciālistu nomaina, ņemot vērā Līguma 9. punkta noteikumus;
6.4.7. pakalpojuma sniegšanai izmantot tikai NATO, Eiropas Savienības vai Eiropas Ekonomikas zonas dalībvalstī reģistrētu ražotāju ražotas iekārtas vai programmatūru;
6.4.8. informēt Pasūtītāju par apstākļiem, kas radušies un var kavēt vai ierobežot Līguma izpildi pilnībā vai daļēji 1 (vienas) darbdienas laikā, skaitot no šādu apstākļu rašanās brīža;
6.4.9. nekavējoties informēt Pasūtītāju par tiem Piegādātāja infrastruktūrā konstatētajiem drošības incidentiem, kuri var tieši vai netieši ietekmēt Pasūtītāja informācijas un komunikāciju tehnoloģisko sistēmu drošību un veiktajiem pasākumiem iespējamās ietekmes uz Pasūtītāju novēršanai vai mazināšanai;
6.4.10. ne vēlāk kā 3 (trīs) darbdienu laikā informēt Pasūtītāju par patiesā labuma guvēja maiņu.
6.4.11. informēt Pasūtītāju 2 (divu) darba dienu laikā par atklātajām Preces ievainojamībām, to novēršanas pasākumiem un termiņiem.
6.4.12. Visu Līguma ietvaros izstrādājamo dokumentāciju un Preci noformēt atbilstoši Connecting Europe Facility Digital programme (CEF Digital) programmas projekta “5G sistēmu attīstība dzīvību un sabiedrības veselības aizsardzībai Rīgā – 5G4LIVES” vizuālās identitātes prasībām.

7. PUŠU ATBILDĪBA
7.1. [bookmark: _Toc421106372]Puses ir materiāli atbildīgas par zaudējumiem, kas tās prettiesiskas rīcības dēļ, Līguma darbības laikā nodarīts otrai Pusei vai trešajām personām. Neviena no Pusēm nav atbildīga par zaudētiem ieņēmumiem, atrauto peļņu vai jebkādiem nejaušiem zaudējumiem, kas radušies otrai Pusei.
7.2. Katra Puse atbild par Līguma neizpildi un nepienācīgu izpildi Latvijas Republikas normatīvajos aktos un Līgumā  noteiktajā kārtībā.
7.3. Ja Piegādātājs nepiegādā Pasūtītājam Preci pielīgtajos termiņos, tas nesaņem samaksu 0,5% (nulle, komats, pieci procenti) apmērā no nepiegādātās Preces summas par katru nokavēto darba dienu, bet ne vairāk par 10% (desmit procenti) no nepiegādātās Preces summas. Šīs soda sankcijas piemērojamas, ja Puses nav vienojušās par piegādes termiņa maiņu. 
7.4. Ja Pasūtītājs nesamaksā Piegādātājam Līgumā paredzētajos termiņos, tas maksā Piegādātājam līgumsodu 0,5% (nulle, komats, pieci procenti) apmērā no laikā nesamaksātās summas par katru nokavēto dienu, bet ne vairāk par 10% (desmit procenti) no laikā nesamaksātās summas. Šīs soda sankcijas piemērojamas, ja Puses nav vienojušās par apmaksas grafika maiņu.  
7.5. Ja Piegādātājs nenodrošina Preces bojājumu novēršanu Tehniskajā specifikācijā noteiktajā termiņā, Piegādātājs maksā Pasūtītājam līgumsodu 1% (viena procenta) apmērā no bojātās Preces sākotnējās vērtības par katru nokavēto darba dienu, bet ne vairāk par 10% (divdesmit procenti) no Preces sākotnējās vērtības.
7.6. Ja Piegādātājs nenodrošina savlaicīgu Preces apkopi, Piegādātājs maksā Pasūtītājam līgumsodu 1% (viena procenta) apmērā no kārtējās apkopes cenas par katru nokavēto darba dienu, bet ne vairāk par 10% (divdesmit procenti) no Preces sākotnējās vērtības. 
7.7. Ja Piegādātājs vai tā piesaistītie apakšuzņēmēji, vai piesaistīto apakšuzņēmēju personāls pārkāpj Līguma 10.sadaļā noteiktās konfidencialitātes prasības, tad Pasūtītājam ir tiesības prasīt Piegādātājam maksāt un Piegādātājs maksā Pasūtītājam līgumsodu 1000 euro (tūkstots euro un 00 centi) par katru atsevišķu šādu pārkāpuma gadījumu
7.8. Par līguma 6.4.punktā noteikto pienākumu nepildīšanu vai nepienācīgu pildīšanu Piegādātāja pienākumu nepildīšanu Piegādātājs maksā Pasūtītājam līgumsodu 1000 euro (tūkstots euro un 00 centi) par katru atsevišķu šādu pārkāpuma gadījumu, ja vien šajā gadījumā nav piemērojami citi Līgumā atrunātie līgumsodi. 
7.9. Līguma 7.3. punktā minētā līgumsoda piemērošanas gadījumā Pasūtītājs, veicot rēķina apmaksu, pārskaita Piegādātājam summas starpību, kas rodas starp rēķinā norādīto summu un piemērotā līgumsoda apmēru. Citos gadījumos par aprēķināto līgumsodu Pasūtītājs izstāda Piegādātājam pretenziju, norādot līguma pārkāpumu, par ko piemērots līgumsoda apmēru un samaksas termiņu. Līguma 7.4. punktā minēto līgumsodu Pasūtītājs maksā kopā ar termiņā maksājamo kārtējo summu pēc pirmā pamatotā Piegādātāja pieprasījuma. 
7.10. Soda sankciju piemērošana neatbrīvo Puses no Līgumā noteikto saistību izpildes pilnā apmērā.
7.11. Piegādātājs par savu apakšuzņēmēju un tā personāla rīcību Līguma ietvaros atbild kā par savu.
7.12. Ja Piegādātāja līgumsaistību neizpildes dēļ Pasūtītājam nodarīti zaudējumi, tajā skaitā – projekta ietvaros piemērotas finanšu korekcijas, Piegādātājs atlīdzina visus Pasūtītāja zaudējumus. 

8. PUŠU PĀRSTĀVJU UN SADARBĪBAS NOTEIKUMI
8.1. Puses vienojas, ka ar Līguma izpildi saistītos jautājumus risinās šādas Pušu pilnvarotās personas:
8.1.1. Pasūtītāja pilnvarotā persona tehniskos jautājumos: Rīgas valstspilsētas pašvaldības aģentūras “Rīgas digitālā aģentūra” Infrastruktūras pārvaldes vadītājs Mārtiņš Jorens, tālr. […];
8.1.2. Pasūtītāja pilnvarotā persona administratīvos jautājumos: Rīgas valstspilsētas pašvaldības aģentūras “Rīgas digitālā aģentūra” Inovāciju un attīstības nodaļas projektu vadītāja Aija Vule, tālr. […];
8.1.3. Piegādātāja pilnvarotā persona: Māris Krievs tālr. […].
8.2. Pasūtītāja katrai pilnvarotai personai ir šādas tiesības:
8.2.1. veikt Preces vai Pakalpojuma pasūtījumu, saskaņojot piegādes laiku un vietu;
8.2.2. pārbaudīt un parakstīt Aktu;
8.2.3. pārbaudīt piegādātās Preces un sniegtā Pakalpojuma atbilstību Līgumam un pasūtījumam (t.sk. kvantitatīvo un kvalitatīvo atbilstību);
8.2.4. pieteikt nekvalitatīvas Preces un Pakalpojuma defektu novēršanu un parakstīt attiecīgos dokumentus;
8.2.5. dot Piegādātājam saistošus norādījumus par Preces piegādi, ar nosacījumu, ka tie nav pretrunā ar Līguma vai normatīvo aktu noteikumiem;
8.2.6. pieteikt pretenzijas par Līguma saistību pienācīgu neizpildi;
8.2.7. risināt jautājumus, kas saistīti ar Līguma nekvalitatīvu izpildi;
8.2.8. risināt citus organizatoriskos jautājumus, kas saistīti ar Līguma izpildi. 
8.3. Piegādātāja pilnvarotai personai ir šādas tiesības:
8.3.1. parakstīt Aktu;
8.3.2. pieteikt pretenzijas par Līguma saistību pienācīgu neizpildi;
8.3.3. risināt jautājumus, kas saistīti ar nekvalitatīvu Līguma izpildi;
8.3.4. risināt citus organizatoriskus jautājumus, kas saistīti ar Līguma izpildi. 
8.4. Pilnvarotās personas, veicot savstarpējo saraksti, izmanto Līguma 8.1. punktā minētos rekvizītus (tālruņu numurus un e-pasta adreses).
8.5. Ja Līguma izpildes laikā tiek nomainīta pilnvarotā persona attiecīgā Puse par to nekavējoties rakstiski informē otras Puses pilnvaroto personu. Šādā gadījumā atsevišķi Līguma grozījumi nav jāveic.
8.6. Puses nosūtītie paziņojumi, pretenzijas un cita saistoša informācija Līguma izpildē ir uzskatāma par paziņotu otrai Pusei Paziņošanas likumā noteiktajos termiņos.
8.7. Pilnvarotajām personām nav tiesību veikt labojumus vai izdarīt grozījumus Līgumā vai tā pielikumos.  


9. LĪGUMA IZPILDĒ IESAISTĪTĀ APAKŠUZŅĒMĒJA VAI PERSONĀLA IESAISTĪŠANAS UN NOMAIŅAS KĀRTĪBA
9.1. Līguma izpildē Izpildītāja iesaistītais personāls ir norādīts Līguma 3.pielikumā “Līguma izpildē iesaistīto speciālistu saraksts”. Izpildītājs nav tiesīgs bez saskaņošanas ar Pasūtītāju veikt Līgumā norādīto apakšuzņēmēju vai personāla nomaiņu un iesaistīt papildu apakšuzņēmējus Līguma izpildē. Pasūtītājs var prasīt personāla vai apakšuzņēmēja viedokli par nomaiņas iemesliem. Līguma izpildē Izpildītāja iesaistītie apakšuzņēmēji ir norādīti Līguma 4.pielikumā “Līguma izpildē iesaistīto apakšuzņēmēju saraksts” (ja attiecināms).
9.2. Līgumā norādītā personāla nomaiņa pieļaujama tikai ar Pasūtītāja piekrišanu. Pasūtītājs nepiekrīt Līgumā norādītā personāla nomaiņai gadījumos, ja piedāvātais personāls neatbilst Iepirkuma nolikumā personālam izvirzītajām prasībām vai tam nav vismaz tādas pašas kvalifikācijas un pieredzes kā personālam, kas tika vērtēts, nosakot saimnieciski visizdevīgāko piedāvājumu, kā arī gadījumā, ja piedāvātā personāla iesaistei līguma izpildē iebilst valsts drošības iestāde. 
9.3. Pasūtītājs nepiekrīt piedāvājumā norādītā apakšuzņēmēja nomaiņai, ja pastāv kāds no šādiem nosacījumiem:
	
	


9.3.1. piedāvātais apakšuzņēmējs neatbilst Iepirkuma nolikumā apakšuzņēmējiem izvirzītajām prasībām;
9.3.2.  tiek nomainīts apakšuzņēmējs, uz kura iespējām Izpildītājs balstījies, lai apliecinātu savas kvalifikācijas atbilstību paziņojumā par līgumu un Iepirkuma nolikumā noteiktajām prasībām, un piedāvātajam apakšuzņēmējam nav vismaz tādas pašas kvalifikācijas, uz kādu Izpildītāj atsaucies, apliecinot savu atbilstību Iepirkuma nolikumā noteiktajām prasībām, vai tas atbilst Publisko iepirkumu likuma 42. panta otrajā daļā minētajiem pretendentu izslēgšanas iemesliem;
9.3.3. piedāvātais apakšuzņēmējs, kura sniedzamo pakalpojumu vērtība ir vismaz 10 000  euro (desmit tūkstoši euro un 00 centi), atbilst Publisko iepirkumu likuma 42. panta otrajā daļā minētajiem pretendentu izslēgšanas iemesliem;
9.3.4. apakšuzņēmēja maiņas rezultātā tiktu izdarīti tādi grozījumi Izpildītāja piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši Iepirkuma dokumentos noteiktajiem piedāvājuma izvērtēšanas kritērijiem.
9.4. Pasūtītājs nepiekrīt jauna apakšuzņēmēja piesaistei gadījumā, kad šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši Iepirkuma nolikumā noteiktajiem piedāvājuma izvērtēšanas kritērijiem.
9.5. Pārbaudot jaunā apakšuzņēmēja atbilstību, Pasūtītājs piemēro Publisko iepirkumu likuma 42. panta noteikumus un izslēgšanas iemeslu pārbaudi veic tajā datumā, kad Pasūtītājs lemj par atļaujas sniegšanu Izpildītājam nomainīt apakšuzņēmēju vai piesaistīt jaunu apakšuzņēmēju Līguma izpildes nodrošināšanai. Publisko iepirkumu likuma 42. panta ceturtās daļas 2., 3. un 4. punktā minētos termiņus skaita no dienas, kad lūgums par apakšuzņēmēja nomaiņu iesniegts Pasūtītājam.
9.6. Pasūtītājam ir tiesības rakstveidā pieprasīt Izpildītāja personāla nomaiņu, ja:
9.6.1. Izpildītāja personāla nomaiņu pieprasījusi valsts drošības iestāde;
9.6.2. Izpildītāja personāls (speciālists) atkārtoti kavējis saskaņotu pasūtījumu vai aktivitāti; 
9.6.3. izpildītāja personāls (speciālists) nepārvalda valsts valodu un nav ticis nodrošināts tulks.
9.7. Pasūtītājs lēmumu par Izpildītāja personāla vai apakšuzņēmēju nomaiņu vai jaunu apakšuzņēmēju vai personāla iesaistīšanu Līguma izpildē pieņem iespējami īsā laikā, bet ne vēlāk kā 5 (piecu) darba dienu laikā pēc tam, kad Pasūtītājs ir saņēmis visu informāciju un dokumentus, kas nepieciešami lēmuma pieņemšanai, tajā skaitā pozitīvu valsts drošības iestādes atzinumu, ja tāds nepieciešams, šajā gadījumā neveicot grozījumus Līgumā.

10. KONFIDENCIALITĀTE
10.1. Konfidenciāla informācija nozīmē informāciju, ko Pasūtītājs nodod (pirms vai pēc Līguma parakstīšanas datuma) Piegādātājam rakstiski, mutiski vai jebkādā citā formā un kas ietver visa veida analīzes, kompilācijas, piezīmes, izpētes, protokolus un citus dokumentus, kas satur vai atspoguļo, vai kas atvasināti no šādas informācijas, kā arī tehniska, komerciāla un jebkāda cita rakstura informācija par Pasūtītāja darbību, kas kļuvusi Piegādātājam pieejama Līguma izpildes gaitā, bet kas neietver šādu informāciju:
10.1.1. informāciju, ko Pasūtītājs rakstiski apstiprina, ka tā nav konfidenciāla informācija; vai
10.1.2. ja Piegādātājs var pierādīt, ka konfidenciālā informācija jau bija tā rīcībā vai bija tam zināma (jo tas to lietoja vai tā bija saglabāta tā datnēs, datoros vai citos ieraksta medijos) pirms tās saņemšanas no Pasūtītāja un ka Piegādātājs to neieguva no Pasūtītāja, ievērojot konfidencialitātes pienākumu; vai
10.1.3. informāciju Piegādātājs izstrādāja pats vai tā tika izstrādāta Piegādātāja neatkarīgi no šī Līguma.
10.2. Ievērojot Līguma 10.1. un 10.3. punktu, Piegādātāja pienākums ir:
10.2.1. vienmēr glabāt saņemto konfidenciālo informāciju un neatklāt to citām personām; un
10.2.2. nodrošināt, ka Piegādātāja amatpersonas, darbinieki un pārstāvji neatklāj citām personām konfidenciālu informāciju, izņemot gadījumus, kad Pasūtītājs izdod rakstisku atļauju.
10.3. Piegādātājs bez rakstiska saskaņojuma saņemšanas no Pasūtītāja ir tiesīgs atklāt konfidenciālo informāciju šādos gadījumos:
10.3.1. informācija, kas Piegādātājam saprātīgi ir vajadzīga, pildot tā saistības saskaņā ar šo Līgumu, ieskaitot konfidenciālas informācijas atklāšanu Piegādātāja darbiniekiem,  pārstāvjiem, amatpersonām tādā mērā, lai nodrošinātu Piegādātāja pienākumu izpildi saskaņā ar šo Līgumu;
10.3.2. atklāt konfidenciālu informāciju saviem aizdevējiem vai apdrošināšanas konsultantiem, bet tikai tādā apmērā, cik tas ir saprātīgi nepieciešams, lai varētu pieņemt lēmumu par piedāvājumu;
10.3.3. atklāt konfidenciālu informāciju, kuru pieprasa valsts vai pašvaldību iestādes, kurām šādas tiesības ir noteiktas Latvijas Republikas normatīvajos aktos;
10.3.4. ja konfidenciālā informācija kļuvusi pieejama plašākai sabiedrībai, un tas ir noticis ne tādēļ, ka būtu pārkāpts konfidencialitātes pienākums, pieņemot, ka šādā gadījumā konfidenciāla informācija tiek atklāta labticīgi, konfidenciālā informācija saskaņā ar normatīvajiem aktiem tiek klasificēta kā vispārpieejama.
10.4. Ja informāciju drīkst atklāt saskaņā ar Līguma 10.3.1. un 10.3.2. punktu, Piegādātājs pieprasa, lai konfidenciālās informācijas saņēmējs ievēro tādu pašu konfidencialitātes pienākumu, kā noteikts šajā Līgumā.
10.5. Pasūtītājam ir tiesības publicēt jebkādus dokumentus, informāciju vai datus, ko Piegādātājs ir iesniedzis Pasūtītājam Līguma izpildes laikā.
10.6. Līguma 10.sadaļas noteikumiem nav laika ierobežojuma un uz tiem neattiecas Līguma darbības termiņš.

11. LĪGUMA GROZĪJUMI UN TO IZBEIGŠANA
11.1. [bookmark: _Hlk137728270]Par Līguma grozījumiem Puses vienojas rakstiski. Rakstiskās vienošanās tiek abpusēji parakstītas, un ir pievienojamas Līgumam kā neatņemamas sastāvdaļas. 
11.2. Puses veic grozījumus, ievērojot Publisko iepirkumu likuma 61. panta noteikumus. 
11.3. Līdzēji var veikt šādus būtiskus līguma grozījumus:
11.3.1. līgumsaistību izpildes termiņš var tikt pagarināts, ja saistību nav iespējams izpildīt termiņā no Piegādātāja neatkarīgu apstākļu dēļ (trešo personu saistību kavējumi, meteoroloģiskie apstākļi, kuri nepieļauj testēšanu). Piegādātājam ir pienākums pamatot šādu apstākļu esamību un ietekmi uz Līguma izpildi. Šādā gadījumā saistību izpildes termiņš tiek pagarināts par kavējuma laiku, bet nepārsniedzot CEF Digital programmas projekta “5G sistēmu attīstība dzīvību un sabiedrības veselības aizsardzībai Rīgā – 5G4LIVES” ID APS1609 projekta termiņu vai tā pagarinājumu termiņu;
11.3.2. Pasūtītājs ir tiesīgs pasūtīt papildu BGK, ja ekspluatācijas laikā BGK neatgriezeniski bojāts un uz bojājumu neattiecas garantijas saistības. Šādā gadījumā Piegādātājam jānodrošina BGK piegāde par Finanšu piedāvājumā norādīto cenu (vai par cenu, kura aprēķināta, ņemot vērā sastāvdaļu cenu pieaugumu). Šādā gadījumā grozījumu rezultātā sākotnējā Līguma kopējā summa nedrīkst palielināties vairāk, kā par 50 (piecdesmit) procentiem;
11.3.3.  ja pilnībā izlietota Finanšu piedāvājumā paredzētā rezerve BGK remonta veikšanai. Šādā gadījumā grozījumu rezultātā sākotnējā Līguma kopējā summa nedrīkst palielināties vairāk, kā par 20 (divdesmit) procentiem;
11.3.4. Līguma kopējā summa var tikt grozīta, ja būtiski (vairāk, kā par 5 (pieciem) procentiem) mainās euro kurss pret ASV dolāru vai tiek ieviesti jauni muitas tarifi vai grozīti esošie muitas tarifi. Šādā gadījumā līgumcena tiek grozīta apmērā, kādā to ietekmē euro kursa pret ASV dolāru svārstības (tiešais detaļu sadārdzinājums vai palētināšanās) vai muitas tarifu izmaiņas. Līgumcenas pārskatīšana notiek, veicot Līguma 2.1.punktā norādītos pārjaunojumus.
11.3.5. Tehniskā specifikācija var tikt grozīta, ja Līguma izpildes laikā:
11.3.5.1. kļūst pieejamas jaunas tehnoloģijas vai jauni paņēmieni, kuri atļauj uzlabot piegādātās Preces sniegumu, tajā pašā laikā nepalielinot preces cenu vairāk, kā par 10 (desmit) procentiem; 
11.3.5.2. konstatētas Preces ievainojamības, kuru apiešanai nepieciešama citāda BGK konstrukcija vai BKGS programmatūras papildinājumi. Šādā gadījumā grozījumu rezultātā līgumcena nedrīkst palielināties vairāk, kā par 10 (desmit) procentiem;
11.3.5.3. Tehniskā specifikācija neatbilst jaunu normatīvo aktu vai esošo normatīvo aktu grozījumu prasībām. Šādā gadījumā grozījumu rezultātā līgumcena nedrīkst palielināties vairāk, kā par 10 (desmit) procentiem;
11.3.5.4. Piegāžu ķēdē, salīdzinot ar Līguma noslēgšanas brīdi, notikušas tādas izmaiņas, kuras paildzina sastāvdaļu piegādes termiņu vai sadārdzina piegādes izmaksas – apmērā, kādā pierādāms Preces cenas pieaugums vai izmaksas, kuras radušās, aizvietojot nepieejamas sastāvdaļas ar pieejamām sastāvdaļām, bet nepalielinot Preces cenu vairāk, kā par 10 (desmit)  procentiem. 
11.4. Līgums zaudē spēku, ja iestājas viens no šiem nosacījumiem: 
11.4.1. ir beidzies Līguma termiņš; 
11.4.2. ir izlietota Līguma 3.1. punktā noteiktā Līguma summa. 
11.5. Puses Līgumu var izbeigt rakstiski vienojoties vai vienpusēji Līgumā noteiktos gadījumos.
11.6. Katrai no Pusēm ir tiesības vienpusēji atkāpties no Līguma, ja otra Puse nepilda vai nepienācīgi pilda kādu no Līguma noteikumiem, par to rakstiski un brīdinot otru Pusi vismaz 20 (divdesmit) darba dienas iepriekš. 
11.7. Pusei, kura nav pildījusi Līguma noteikumus un saņēmusi otras Puses motivētu rakstisku brīdinājumu par vienpusēju atkāpšanos no Līguma, ir pienākums 10 (desmit) darba dienu laikā no brīdinājuma saņemšanas dienas novērst brīdinājumā norādītās Līguma būtiskās atkāpes. Ja Līguma būtiskās atkāpes noteiktajā laikā nav novērstas, Līgumu var izbeigt 11. (vienpadsmitajā) darba dienā pēc brīdinājuma saņemšanas. Vainīgajai Pusei var tikt iesniegta prasība par Līguma izbeigšanas rezultātā nodarīto zaudējumu atlīdzināšanu. 
11.8. Pasūtītājs ir tiesīgs vienpusēji atkāpties no Līguma, rakstiski brīdinot Piegādātāju vismaz 20 (divdesmit) darba dienas iepriekš, šādos gadījumos:
11.8.1. Piegādātājs nepilda vai pārkāpj Līgumā noteiktās saistības, un pēc rakstiskas Pasūtītāja pretenzijas nav novērsis pieļautos pārkāpumus;
11.8.2. Piegādātājs ir nodevis savu Līgumā noteikto saistību izpildi ar Pasūtītāju rakstiski nesaskaņotam apakšuzņēmējam un nenovērš šādus pārkāpumus 10 (desmit) darba dienu laikā pēc Pasūtītāja rakstveida brīdinājuma saņemšanas;
11.8.3. ir pasludināts Piegādātāja maksātnespējas process vai iestājas citi apstākļi, kas liedz vai liegs Piegādātājam turpināt Līguma izpildi saskaņā ar Līguma noteikumiem, vai kas negatīvi ietekmē Pasūtītāja tiesības, kuras izriet no Līgumiem;
11.8.4. Piegādātājs piegādā neatbilstošu Preci Tehniskajai specifikācijai;
11.8.5. Piegādātājs ir Pasūtītājam nodarījis zaudējumus;
11.8.6. veicot Preces testēšanu, konstatētas tādas kļūdas vai nepilnības, kuras nav iespējams novērst Līguma termiņā;
11.8.7. veicot Preces testēšanu, konstatēts, kas Preces sniegums nenodrošina Tehniskajā specifikācijā norādīto projekta mērķu sasniegšanu.
11.9. Gadījumā, ja Pasūtītājs izbeidz Līgumu 11.8.6. vai 11.8.7. punktā norādītājā gadījumā, Izpildītājs atmaksā samaksu par Līguma 4.6. punkta kārtībā pieņemto Preci 10 (desmit) darba dienu laikā pēc Pasūtītāja pieprasījuma. 
11.10. Pasūtītājam ir tiesības nekavējoties izbeigt Līgumu šādos gadījumos:
11.10.1. ja konstatēts, ka Līgumu nav iespējams izpildīt Pasūtītājam piemēroto sodu vai liegumu dēļ vai tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas, kā arī gadījumā, ja pirms Līguma noslēgšanas attiecīgie apstākļi bija pastāvējuši, bet Pasūtītājam tie nebija zināmi;
11.10.2. Ja mainījies Piegādātāja patiesais labuma guvējs un valsts drošības iestāde pieprasa līguma izbeigšanu
11.10.3. ārējā normatīvā aktā noteiktos gadījumos.
11.11. Pasūtītājs neatlīdzina Piegādātājam zaudējumus, kas radušies, Pasūtītājam izmantojot savas Līgumā noteiktās atkāpšanās tiesības. 
11.12. Piegādātājam ir tiesības vienpusēji izbeigt Līgumu par to rakstveidā paziņojot Pasūtītājam vismaz 10 (desmit) dienas iepriekš un neatlīdzinot Pasūtītājam nekādus ar Līguma izbeigšanu saistītus un Līguma izbeigšanas rezultātā radušos zaudējumus vai izdevumus, ja Pasūtītājs vismaz 30 (trīsdesmit) dienas nepamatoti kavē maksājumu veikšanas termiņu un Pasūtītājs pārkāpumu nenovērš 30 (trīsdesmit) dienu laikā no Piegādātāja pretenzijas nosūtīšanas dienas.
11.13. Līgums pirms termiņa var tikt izbeigts, pamatojoties uz abu Pušu savstarpēju vienošanos, kurā atrunāti Līguma pārņemšanas nosacījumi un noteikumi.

12. NEPĀRVARAMA VARA
12.1. Puse tiek atbrīvota no atbildības par pilnīgu vai daļēju Līgumā paredzēto saistību neizpildi, ja šāda neizpilde ir notikusi nepārvaramas varas apstākļu iestāšanās rezultātā pēc Līguma spēkā stāšanās dienas, kuru nebija iespējams ne paredzēt, ne novērst.
12.2. Pusei, kas nokļuvusi nepārvaramas varas apstākļos, tiklīdz tas ir iespējams, bet ne vēlāk kā 3 (trīs) dienu laikā pēc nepārvaramas varas apstākļu iestāšanās dienas rakstiski jāinformē par to otra Puse un, ja tas ir iespējams, ziņojumam jāpievieno izziņa, kuru izsniegušas kompetentas iestādes un kura satur nepārvaramas varas apstākļu apstiprinājumu un raksturojumu.
12.3. Ja nepārvaramas varas apstākļu dēļ Līguma saistības netiek pildītas ilgāk par 3 (trīs) mēnešiem, katrai Pusei ir tiesības izbeigt Līgumu, par to rakstveidā brīdinot otru Pusi vismaz 10 (desmit) dienas iepriekš. Šajā gadījumā Puse nevar prasīt atlīdzināt zaudējumus, kas radušies Līguma izbeigšanas rezultātā.
12.4. Par zaudējumiem, kas radušies nepārvaramas varas apstākļu dēļ, neviena no Pusēm atbildību nenes, ja Puse ir informējusi otru Pusi atbilstoši Līguma 12.2. punktam.

13. STRĪDU IZSKATĪŠANAS KĀRTĪBA
13.1. Visi strīdi, kas rodas Līguma sakarā, vispirms tiek risināti Pušu savstarpējās sarunās. Ja sarunas strīdus neatrisina, tie tiks izšķirti Latvijas Republikas tiesā, piemērojot Latvijas Republikā spēkā esošos normatīvos aktus.
13.2. Ja sakarā ar Līgumu vai tā izpildi starp Pusēm pastāv strīds vai kāda no Pusēm ir iesniegusi prasību tiesā, tas nav pamats Piegādātājam pārtraukt vai apturēt Līguma izpildi, kā arī Pasūtītājam aizturēt maksājumus vai kā citādi Pusēm nepildīt tos pienākumus, kuri tieši nav saistīti ar strīdu, izņemot ja šāda Līguma izpildes pārtraukšana vai maksājuma aizturēšana noteikta Līgumā.

14. CITI NOTEIKUMI

14.1. Pienākumi un tiesības, kas nav ietvertas Līgumā, tiek regulēti atbilstoši Latvijas Republikas normatīvajiem aktiem
14.2. Ja kāds no Līguma nosacījumiem zaudē spēku normatīvo aktu grozījumu gadījumā, Līgums nezaudē spēku tā pārējos punktos, un šajā gadījumā Puses piemēro Līgumu atbilstoši spēkā esošajiem normatīvajiem aktiem
14.3. Ja kāds no Līgumā norādītajiem normatīvajiem aktiem zaudē spēku un tā vietā tiek pieņemts jauns normatīvais akts, kurš regulē tos pašus jautājumus, kurus regulēja spēku zaudējušais akts, ar tā spēkā stāšanās brīdi piemēro jauno, spēkā esošo normatīvo aktu.
14.4. Puses savstarpēji nodrošina fizisku personas datu aizsardzības prasību ievērošanu atbilstoši Eiropas Parlamenta un Padomes 2016. gada 27. aprīļa Regulas 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) prasībām.
14.5. Līgums ir sagatavots elektroniska dokumenta veidā uz 11 (vienpadsmit) lapām un parakstīts ar drošu elektronisko parakstu un Līgumam tā noslēgšanas brīdī tiek pievienoti šādi pielikumi, kas ir tā neatņemama sastāvdaļa:
14.5.1. 1.pielikums – Tehniskā specifikācija/tehniskais piedāvājums;
14.5.2. 2.pielikums – Finanšu piedāvājums.
14.5.3. 3. pielikums “Līguma izpildē iesaistītā personāla saraksts”
14.5.4. 4. pielikums “Līguma izpildē iesaistīto apakšuzņēmēju saraksts”.


15. PUŠU REKVIZĪTI UN PARAKSTI
	Pasūtītājs:
Rīgas valstspilsētas pašvaldības aģentūra
“Rīgas digitālā aģentūra”
[…]

	Piegādātājs 
[…]

	____________________________

	____________________________

